ועדת הכספים, כנסת 23, פרוטוקול מספר 109, 2020-08-10 10:30

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו מתחילים בנושא קביעת חברת נתיבי איילון בע"מ כ"גוף אחר" – סעיפים 22(2ב) ו-22א לפקודת הקרקעות (רכישה לצרכי ציבור), 1943.

משה גפני: מי מציג את זה?

משה גפני: בבקשה.

טל גרנית: אני ממינהל התשתיות במשרד התחבורה.

טל גרנית: פקודת הקרקעות מעניקה לשר התחבורה את הסמכות לרכוש קרקע לצורך ציבורי של דרך, כלומר בעצם להפקיע לפרויקטים תחבורתיים.

טל גרנית: עוד מסדירה הפקודה לתת הרשאה לאדם או גוף שירכוש את הקרקע עבור הפרויקט, ולצורך כך להשתמש בכל הסמכויות, הזכויות והחובות לפי הפקודה.

טל גרנית: מתן ההרשאה מותנה בפרסום הודעה על כוונה לרכוש את הקרקע.

טל גרנית: בנוסף סעיף 22(2ב) לפקודה קובע כי הפרסום על כוונה לתת הרשאה וזכות הטיעון לא יחולו על גוף אחר שאישרה ועדת הכספים של הכנסת לגבי קרקע שחלה עליה תוכנית מאושרת המייעדת אותה לצורך ציבורי שהוא דרך.

טל גרנית: נתיבי איילון היא חברה ממשלתית שהפכה לבעלות מלאה של המדינה בשנת 2016.

טל גרנית: היא מהווה זרוע ביצוע של משרד התחבורה.

טל גרנית: בין מטרותיה נקבעה גם המטרה הנוגעת לטיפול בהפקעות וכל הכרוך בכך, שזה אומר פינויים, תפיסות קרקע.

טל גרנית: בעבר, בשנת 2017, אושרה נתיבי איילון כ"גוף אחר" בוועדת הכספים.

טל גרנית: יש לכם רשימה של פרויקטים שאושרו.

טל גרנית: פג תוקפו של האישור ואנחנו באים עכשיו לבקש להאריך את האישור.

ינון אזולאי: אתם מבקשים עוד פרויקטים.

ינון אזולאי: צריך להגיד גם את זה, זה חשוב מאוד.

טל גרנית: בטח, עוד מספר פרויקטים.

משה גפני: מה אתם מבקשים להאריך?

טל גרנית: יש רשימה של פרויקטים.

טל גרנית: אתה רוצה שנעבור פרויקט-פרויקט?

משה גפני: כן.

טל גרנית: נמצאים כאן נציגים של חברת נתיבי איילון והם יסבירו את הפרויקטים.

ינון אזולאי: וגם מה המצב של כל פרויקט שאתם מבקשים להאריך, זה חשוב מאוד.

מיקי לוי: אנחנו רוצים לדעת אם יש חדשים, כאלה שלא יצליחו להתמודד מולכם ולהגן על עצמם.

מיקי לוי: קיבלתם שנתיים ועכשיו אתם מבקשים מאיתנו עוד שנתיים, אני לא יודע כמה, תיכף נשמע, אולי חצי שנה, אולי עשר שנים.

מיקי לוי: אתם מבקשים למעשה צ'ק פתוח.

מיקי לוי: תפקידנו כאן, בין היתר, עם כל הפרויקטים החשובים האלה, והם חשובים, ובאמת הפרויקטים האלה של הרכבת הם בסדר גודל עצום, ובכל זאת תפקידנו כאן – מי ששלח אותנו הוא הציבור.

טל גרנית: נתחיל עם פרויקט נתיבים מהירים, שהוא הפרויקט הכי גדול שלנו.

מיקי לוי: אם יש חדש, נא להגיד: "זה פרויקט חדש".

טל גרנית: בכל פרויקט נעדכן מה נעשה עד היום ומה נשאר לעשות בהמשך.

יניב שבו: אני היועץ המשפטי של נתיבי איילון.

יניב שבו: בהמשך למה שנאמר, בדיון ב-2017 אכן אושרה רשימה של פרויקטים.

יניב שבו: יש 17 פרויקטים שאושרו בשנת 2017 ואנחנו מציגים אותם כאן עם הסטטוס העדכני, כל מה שנעשה מאז 2017 ועד היום.

יניב שבו: יש חמישה פרויקטים נוספים.

יניב שבו: במצגת נראה לפי החלוקה הזאת.

יניב שבו: נתחיל עם הפרויקטים שכבר אושרו בשנת 2017 ושנאמר שאם יהיה צורך לאשר אותם מחדש אז הם יאושרו.

משה גפני: אישרנו את זה ב-2017.

משה גפני: למה צריך לאשר פעם נוספת?

יניב שבו: כי הגבילו את זה לשנתיים.

יניב שבו: נאמר כבר באותה החלטה שאם יהיה צורך נחזור ויאריכו את המועד.

מיקי לוי: לא אמרנו שנאריך.

מיקי לוי: אמרנו שתחזרו.

מיקי לוי: לא הייתה התחייבות.

מיקי לוי: שוב אני מבקש לדעת מה הפרויקטים החדשים שבגינם המדינה שמה יד אולי על רכוש של אזרחים.

מיקי לוי: אנחנו רוצים להבין בדיוק מה קרה.

ינון אזולאי: אזכיר לכבוד היושב-ראש שבפעם שעברה זה נמשך בכמה דיונים, לא דיון של חצי שעה בלבד.

בצלאל סמוטריץ': אני מבקש להגיד משפט הקדמה, בכל זאת מן הצד השני.

בצלאל סמוטריץ': זכיתי במשך כמה חודשים להכיר גם את חברת נתיבי איילון וגם את הפרויקט.

בצלאל סמוטריץ': קודם כול צריך לדעת, אני אומר אמירות עקרוניות.

בצלאל סמוטריץ': כל הפרויקטים האלה עברו הליכי תכנון ארוכים מאוד ותיקוף של החלטות ממשלה אסטרטגיות, כמו לדוגמה רשת הנתיבים המהירים.

בצלאל סמוטריץ': אני לא רוצה עכשיו להרצות למה היא חשובה וקריטית לאזרחי מדינת ישראל, והרי בסוף זה הפקעה לצרכי ציבור.

בצלאל סמוטריץ': אני חושב שהפרויקטים התחבורתיים של נתיבי איילון - - -

משה גפני: אבל אם לך הייתה קרקע שם וממך היו מפקיעים – טובת תושבי מדינת ישראל זה בסדר, אבל האיש נפגע.

בצלאל סמוטריץ': אגיד גילוי נאות, שלמיטב ידיעתי לחמי הפקיעו חלק מחנות בפתח תקווה בלי אפילו לקבל פיצוי, כי על פחות משיעורים מסוימים לא מקבלים.

בצלאל סמוטריץ': זה לא רלוונטי.

משה גפני: לא התכוונתי לזה.

בצלאל סמוטריץ': בכל זאת תנו לי דקה להסביר.

בצלאל סמוטריץ': א', הפרויקטים חשובים.

בצלאל סמוטריץ': הם עברו אין ספור תהליכים – זה לא החלטה של מנכ"ל נתיבי איילון אלא אלה פרויקטים שעוברים הליכי תכנון ארוכים מאוד, אלה פרויקטים שעוברים תיקוף כהחלטות ממשלה וכתוכניות אסטרטגיות של משרד התחבורה, עם משרד האוצר, עם כל הגורמים הרלוונטיים.

בצלאל סמוטריץ': נכון, במדינת ישראל לא פעם אנחנו פוגעים בזכויות פרט של אנשים פרטיים כדי לקדם אינטרסים ציבוריים.

בצלאל סמוטריץ': הכול נעשה בתהליכים מסודרים, עם פיצוי, עם ועדות, עם שומות, אף אחד לא נזרק לכלבים.

בצלאל סמוטריץ': אנחנו לא סין ששם באים לאדם ואומרים לו: יאללה, תן את הבית כי אנחנו צריכים להביא רכבת, וזה קורה תוך יומיים.

בצלאל סמוטריץ': אצלנו אלה הליכים ארוכים מאוד.

בצלאל סמוטריץ': מיקי לוי, שאלת על התמשכות ההליכים.

בצלאל סמוטריץ': מכיוון שאלה פרויקטים מורכבים מאוד ומכיוון שעושים הכול כדי לא לפגוע, וכל פרויקט כזה כולל משאים ומתנים מתישים מול הרשות המקומית ומול התושבים, כל פרויקט כזה עובר שלוש פעמים שימוע של החברה, אחרי שכבר היו שימועים בהליכי התכנון.

בצלאל סמוטריץ': הרי מוסד התכנון מבצע כבר את השימוע, כולל של האנשים הפרטיים שזה עובר בשטחם וכולל הכול, ואחר כך עוד יש הליכים של שיתוף ציבור.

בצלאל סמוטריץ': העיכובים הם בגלל זה, בגלל שאנחנו לא רומסים.

בצלאל סמוטריץ': אני כשר השקעתי שעות.

מיקי לוי: אני מדבר על חמישה הפרויקטים הנוספים.

בצלאל סמוטריץ': ינון אזולאי שאל למה צריך הארכה.

בצלאל סמוטריץ': אני כשר השקעתי שעות על גבי שעות באין ספור דיונים, פעמיים ושלוש וארבע, עם הרשות המקומית ועם נציגי ציבור.

בצלאל סמוטריץ': אני בעצמי הייתי בפתח תקווה, ואגב יש פרויקטים שביטלנו.

בצלאל סמוטריץ': ביטלתי את הנת"צ בהדר גנים כי אחרי שימוע ציבור ופגישות עם הרשות המקומית הבנו שכרגע זה לא עומד בראש סדרי העדיפויות.

בצלאל סמוטריץ': לכן התהליכים מתמשכים.

בצלאל סמוטריץ': אם היינו רומסים: יאללה, שלוש, ארבע, יש אישור של מוסד תכנון, רצים ועושים, אז הכול היה עובד מהר מאוד.

ינון אזולאי: אתה מדבר על דברים שיש בהם תכנון, אבל אם יש פרויקטים שאין עליהם תכנון כזה?

בצלאל סמוטריץ': אין דבר כזה.

ינון אזולאי: יש.

יניב שבו: תמיד זה רק על סמך תוכנית סטטטורית מאושרת.

יניב שבו: אף פעם לא נבצע הפקעה אם אין תוכנית מאושרת.

בצלאל סמוטריץ': יש תוכנית סטטוטורית שעברה המון, המון, המון.

בצלאל סמוטריץ': יש אחר כך תוכניות ממשלתיות, בדרך כלל תוכניות חומש.

משה גפני: בצלאל, אתה מאוד מתלהב, זה בסדר, אני בעד ההתלהבות שלך.

משה גפני: יש פה שני פרויקטים לא מאושרים.

משה גפני: הם לא יפקיעו את זה אבל הם רוצים אישור שלנו.

משה גפני: זה סיפור אחר.

משה גפני: אל תתלהב.

בצלאל סמוטריץ': אני רק אומר שגם אם נאשר, א', אני מתלהב, אני גאה בזה שאני מתלהב.

בצלאל סמוטריץ': הם עושים דברים טובים, נתיבי איילון היא אחת החברות הכי - - -

משה גפני: צריך לדעת שיש גם צד שני.

משה גפני: הצד שלך הוא צד חשוב אבל יש צד שני, של האנשים שהם בעלים של המקום.

משה גפני: זה לא סיפור פשוט.

בצלאל סמוטריץ': אני מדבר על שני הצדדים.

בצלאל סמוטריץ': אני רק אומר שגם אם נאשר היום את שני הפרויקטים האלה, אף אחד לא יפקיע את השטחים לפני שיסתיימו כל הליכי התכנון, עד שהליכי התכנון ישמעו את הכול, ואחר כך גם הם שומעים.

משה גפני: מה פירוש שאנחנו נאשר?

משה גפני: אנחנו יכולים לאשר כל דבר שהם מביאים בלי לבדוק בכלל ולהגיד שהם לא יעשו שום דבר מכיוון שהם יבדקו הכול.

בצלאל סמוטריץ': זה לא מה שאמרתי.

בצלאל סמוטריץ': ביקשתי רק לומר משפטי הקדמה כרקע לדיון.

בצלאל סמוטריץ': עכשיו אפשר להיכנס לפרטים.

משה גפני: שניים לא מאושרים עדיין.

משה גפני: למה אתם מביאים אותם אלינו?

יניב שבו: לא מאושרים מבחינת התוכנית הסטטוטורית.

שני ארזי: לפי המצגת שלכם: בהפרדה מפלסית במפגש 125א' ובמתחם עתידים.

שני ארזי: נכתב מדוע נדרש אישור מחודש, כי ההפרדה בשלבי אישור סטטוטוריים.

יניב שבו: אקדים ואומר, ברשותכם, קודם כול, לא מדובר בסמכות להפקיע, כלומר הסמכות הזאת נתונה.

יניב שבו: כל מה שבפנינו זה השאלה האם צריך לעשות שימוע נוסף לפני הפקעה או לא.

יניב שבו: מבחינת הדיון היום אנחנו מבקשים את ההסמכה שלא לבצע שימוע נוסף, כי יש שימוע שמבוצע במסגרת התכנון הסטטוטורי.

יניב שבו: חשוב לי לציין את זה ממש ברחל בתך הקטנה, להדגיש: אנחנו לא מבצעים שום הפקעה אלא אם כן יש תוכנית סטטוטורית מאושרת.

יניב שבו: כמובן אפשר במסגרת ההחלטה לקבוע שכל האישור כפוף לכך שיהיה אישור תוכנית סטטוטורית.

יניב שבו: למה אנחנו מציגים דברים שאין עדיין אישור תוכנית סטטוטורית?

יניב שבו: כי ההליכים הסטטוטוריים צפויים להיות מושלמים בזמן הקרוב, ועל מנת שלא נצטרך לשוב ולהציג את הדברים כאן אנחנו רוצים לכלול אותם בפרויקטים.

ינון אזולאי: מה הבעיה שלכם לשוב ולהציג פה את הדברים?

בצלאל סמוטריץ': ינון, אתה יודע כמה זמן הבקשה הזאת יושבת?

בצלאל סמוטריץ': יש בעיה.

בצלאל סמוטריץ': לא באשמת היושב-ראש אלא בגלל הבחירות.

משה גפני: לא באשמתי אבל אני נושא באחריות.

משה גפני: מה "כמה זמן"?

בצלאל סמוטריץ': כמה זמן הבקשה הזאת יושבת.

בצלאל סמוטריץ': נכון שהיו צריכים להגיש אותה מחדש אחרי שהכנסת התפזרה.

משה גפני: אני לא הבאתי את זה.

בצלאל סמוטריץ': ינון שאל מה הבעיה לחזור.

משה גפני: אבל זה ההליך החוקי.

משה גפני: היו לי טענות על נתיבי איילון.

בצלאל סמוטריץ': בסדר, מותר לך.

בצלאל סמוטריץ': אני רק מסביר למה זה יכול לעכב לחצי שנה.

משה גפני: גם היום אני לא רוקד משמחה.

יניב שבו: לא הייתה ועדת כספים לחזור אליה.

יניב שבו: אין לנו בעיה לחזור כאשר תאושר התוכנית הסטטוטורית.

משה גפני: לא לחזור.

משה גפני: אני מבקש שתסביר למה אתם מביאים את זה.

משה גפני: אנחנו לא גוף חיצוני, אנחנו חלק מן העניין.

משה גפני: אתם צריכים להביא לנו את זה עם תוכנית מאושרת.

משה גפני: למה אתם לא מביאים את זה עם תוכנית מאושרת?

משה גפני: תבואו פעם נוספת.

משה גפני: בכלל אני עוד לא יודע מה אנחנו מאשרים או לא.

יניב שבו: יש דברים שנמצאים בישורת האחרונה של התכנון הסטטוטורי ולכן אנחנו רוצים כבר להציג אותם כאן, כי בכל זאת זה בא פעם בשנתיים–שלוש.

משה גפני: הסתכלתי בפרוטוקול של 2017.

משה גפני: לא אמרנו שתבואו אחרי שנתיים ואנחנו נאשר לכם.

משה גפני: סיכמתם עם חבר הכנסת מיקי רוזנטל.

משה גפני: אגב, איפה נציג משרד האוצר?

טמיר כהן: הוא נמצא בזום.

יניב שבו: אם אדוני יראה בפרוטוקול של 2017, כן יש שם התייחסות למה שיקרה אחרי שנתיים.

יניב שבו: אני חושב שאפילו אדוני הוא שאמר שאם יהיה צורך בתום השנתיים לחזור ולאשר אז אנחנו נציג ואתם תאשרו.

יניב שבו: אני יכול למצוא את זה בפרוטוקול כי הסתכלתי על זה לפני הדיון.

יניב שבו: אני יכול להפנות את אדוני.

ינון אזולאי: להחזיר את זה בחזרה לפה, ידונו ויראו אם לאשר.

בצלאל סמוטריץ': אני לא חושב שמישהו התכוון שהוועדה חייבת לאשר.

משה גפני: משרד האוצר ביקש שהאישור יהיה לא לשנתיים אלא שיהיה אישור קבוע.

משה גפני: לא הסכמנו.

יניב שבו: בעמוד 15 בפרוטוקול, בראש העמוד, אדוני אומר: "לא, אני מציע כך: אני מציע שנאשר את זה לשנתיים.

יניב שבו: בעוד שנתיים אם יתקדם – יתקדם, אם לא יתקדם – יבואו עוד פעם, נאשר עוד פעם.

יניב שבו: זה מה שאני מציע".

יניב שבו: אין לנו שום טענה שהאישור צריך להיות אוטומטי.

יניב שבו: אנחנו בכל מקרה נציג את זה בצורה מסודרת.

יניב שבו: הכנו מצגת עם כל דבר ודבר לגבי כל פרויקט, לגבי הסטטוס שלו והדברים שעשינו.

יניב שבו: אני מציע שפשוט נתחיל להציג את הפרויקטים.

מיקי לוי: אין בעיה, אנחנו עומדים מאחורי מה שהוא אמר, וגם הצבענו על מה שהוא אמר.

מיקי לוי: הבעיה שלנו היא עם הנוספים.

מיקי לוי: עם כל מה שאמר בצלאל סמוטריץ', שר התחבורה לשעבר, אנחנו מבינים את המשמעות, מבינים את החשיבות, אבל יש לנו גם אחריות ציבורית.

יניב שבו: בוודאי.

יניב שבו: לכן אנחנו נציג את הכול פה בדיון.

ינון אזולאי: גם לגבי הפרויקטים הקיימים, אנחנו רוצים לדעת מה היה ולראות את ההתקדמות שלהם.

יניב שבו: אין שום בעיה.

יניב שבו: אני מבקש לומר שוב דבר אחד: שום דבר אנחנו לא מבצעים לפני שיש תוכנית סטטטורית.

יניב שבו: חשוב לי להדגיש נקודה אחת שלא נגעתי בה קודם, כהקדמה.

יניב שבו: מעבר לכך שהכול מתוקף תוכניות סטטוטוריות, גם כאשר אנחנו בזכות הדרך לפי התכנון הסטטוטורי, אנחנו כן מתעכבים בתכנון ההנדסי על מנת להבטיח שאנחנו ממזערים ככל האפשר את ההפקעה.

יניב שבו: כלומר גם אם חוקית אני יכול להפקיע, אנחנו משתדלים, גם לטובת הפרויקט וגם לטובת הציבור, למזער ככל שניתן את ההפקעות.

יניב שבו: רוב ההפקעות שלנו הן בשטחים חקלאיים, לא מדובר על פינוי בתים, לא מדובר על פינוי עסקים, וגם כאשר במקרים חריגים יש הפקעה יש משא ומתן ממושך עם הנפקעים.

יניב שבו: אנחנו לא בגישה שאנחנו באים ודורסים זכויות.

יניב שבו: אנחנו כן נותנים לנפגע למצות את זכויותיו, מנהלים משא ומתן, יש חוות דעת שמאיות ועובדים בצורה מאוד מאוד מסודרת ומתודית.

יניב שבו: יש גם את חברת הבקרה של משרד התחבורה שיושבת על המדוכה ובודקת את הדברים לפני, במהלך ואחרי.

יניב שבו: זו ההקדמה לגבי הרקע.

יניב שבו: עכשיו, ברשותכם, נעבור לפרויקטים.

יניב שבו: זאת רשימה תמציתית של הפרויקטים.

יניב שבו: בראש הרשימה מופיעים אותם 17 פרויקטים שאושרו כבר ב-2017.

יניב שבו: אתם יכולים לראות בעמודה השמאלית "אושר ב-2017".

יניב שבו: בואו נרד למטה.

יניב שבו: יש לנו שקף על כל פרויקט ופרויקט.

יניב שבו: אציג בראשי פרקים את הרשימה של כל הפרויקטים החדשים.

משה גפני: אנחנו עוברים אחד-אחד בגלל שאני רוצה לדעת מה הבעיה בכל מקום.

יניב שבו: בסדר גמור.

יניב שבו: לכן אני מציע לעבור פרויקט-פרויקט, לא רק על ראשי הפרקים.

יניב שבו: אלה הפרויקטים שאושרו בשנת 2017 ונצטרך את חידוש האישור.

יניב שבו: פרויקטים של נתיבים מהירים – הקמת רשת כבישים מהירים בכניסות במסגרת המטרופולין, מתקני חנה וסע.

יניב שבו: מדובר בפרויקט חשוב מאוד בהיבט התחבורתי.

יניב שבו: הפרויקט הזה יוצר נתיב נסיעה נוסף שישמש לתחבורה ציבורית לאורך איילון.

יניב שבו: בדרום אנחנו מדברים על אזור ראשון לציון ובצפון על כביש 57.

יניב שבו: במסגרת הפרויקט יש 110 קילומטרים של נתיבים מהירים.

יניב שבו: יש חניוני חנה וסע, שאדם יוכל להחנות את רכבו חינם אין כסף, לעלות לשאטל, השאטל ייסע בנתיב הזה שאנחנו סוללים, נתיב שיהיה בנוי לתחבורה ציבורית, כמובן לנכים ולפי מה שנקבע בחוק נתיבים מהירים.

ינון אזולאי: בחנה וסע, שאתה אומר שזה בחינם, זה יהיה קבוע בחינם או רק לתקופה מסוימת ואחר כך ייגבה עבור זה תשלום?

יניב שבו: כל מי שנוסע בנתיב המהיר חונה חינם.

קריאה: גם היום בכביש 1 זה חינם.

מיקי לוי: זה כבר עשר שנים?

קריאה: כן.

יניב שבו: מדובר בחיסכון מאוד מאוד משמעותי ובהטיית הציבור כמו שיותר לתחבורה ציבורית.

משה גפני: ממי אתם מפקיעים פה שטחים?

עוזי לוין: אני סמנכ"ל פרויקטים יזמיים ואחראי על פרויקט נתיבים מהירים בחברת נתיבי איילון.

עוזי לוין: אנחנו מפקיעים הרבה מאוד מקיבוצים ומושבים באזור שם.

עוזי לוין: למשל החניון הגדול במתחם שפיים.

משה גפני: אם אתה יכול להיות ספציפי, אם יש פה פרויקטים שאתם מבקשים שנאשר את המשך האישור, ממי אתם מפקיעים שם?

משה גפני: אל תגיד כללית: קיבוצים ומושבים.

משה גפני: ממי מפקיעים שם?

משה גפני: שנדע מול מי אנחנו עומדים.

עוזי לוין: למעלה מ-70% מן ההפקעות כבר בוצעו, אנחנו בהליכים סופיים של הפקעות.

עוזי לוין: הפקענו משפיים ורשפון, ממושבים וקיבוצים כאלה ואחרים לאורך התוואי באזור.

עוזי לוין: הפקענו מיעוט מן הקרקעות גם מגופים פרטיים.

עוזי לוין: עם כל אחד קיימנו תהליך של משא ומתן ממושך, לפי שומות מסודרות, אחרי שוועדת הקרקעות אישרה לנו, ושילמנו פיצויים.

עוזי לוין: למרביתם, למעלה מ-70%, כבר שילמנו את מלוא הפיצויים עבור ההפקעות.

משה גפני: כמה זמן עבר מאז שהתחלתם את הדיון?

עוזי לוין: קיבלנו את ההסמכה במאי 2017 והיום, לאחר שלוש שנים, השלמנו למעלה מ-70% מן ההפקעות ויש לנו עוד יתרה של כ-30%, מקטעים צפוניים שהצטרפו מאוחר יותר לפרויקט ואנחנו משלימים בימים אלה את התכנון ההנדסי המפורט שלהם.

משה גפני: אבל ביקשתם מאיתנו את כל הנושא הזה.

משה גפני: אם לא היינו מתעקשים על שנתיים היינו מאשרים לכם את הכול.

משה גפני: אתה אומר עכשיו, אחרי שנתיים, שעוד לא השלמתם את כל הדיונים האלה, לא השלמתם את ההפקעות.

יניב שבו: זה בדיוק מבטא את הגישה הזהירה שלנו.

משה גפני: או שזה מבטא את היחס שלכם לוועדת הכספים, שפה קודם יאשר.

יניב שבו: לא, בכלל לא.

עוזי לוין: מדובר במקטע בין פולג לכביש 57.

משה גפני: אנחנו חלק מן הנושא הזה.

משה גפני: אנחנו גם עומדים בביקורת ציבורית, וטוב שכך.

משה גפני: ביקשתם מאיתנו שנאשר לכם את הפרויקט, וגם עכשיו אתם מבקשים, באופן גורף.

משה גפני: אנחנו עומדים שנתיים אחרי זה ועדיין לא השלמתם.

בצלאל סמוטריץ': צריך לעשות תיאום ציפיות: פרויקט של 4.5 מיליארד שקל, של 110 קילומטרים, בתכנון אורבני מאוד מאוד מסובך.

בצלאל סמוטריץ': עזוב את הסטטוטוריקה, שגם היא לוקחת שנים.

בצלאל סמוטריץ': אתה נכנס אחר כך לתכנון הנדסי מפורט.

בצלאל סמוטריץ': אתה לא עושה את ההפקעות עד שלא סיימת את התכנון ההנדסי המפורט, כדי באמת לדייק ולראות שאתה מפקיע את המינימום שבמינימום.

בצלאל סמוטריץ': אתה נכנס למשא ומתן ארוך ומתיש.

בצלאל סמוטריץ': אגב, במחילה מכבודכם, אני רוצה להעיר על הצד השני: יש ביקורת קשה מאוד במשרד המשפטים על כך שחברות הביצוע מנהלות את המשאים ומתנים בעצמן ומשלמות בדרך כלל פיצויים גבוהים יותר ממה שמקובל בחוק הפקעה לצרכי ציבור, פקודת המקרקעין (רכישה לצרכי ציבור), כי רוצים להגיע למשא ומתן בהסכמה, כי לא רוצים לעשות פינויים כפויים וכולי.

בצלאל סמוטריץ': אז התהליכים לוקחים שנתיים.

בצלאל סמוטריץ': במחילה, זה כלום.

בצלאל סמוטריץ': הלוואי והיינו יכולים את המיזם הזה לגמור בשנה וחצי כמו שעושים בסין.

בצלאל סמוטריץ': אלה תהליכים מורכבים.

בצלאל סמוטריץ': אתה חותך פה רשויות, כל רשות עם הדברים שלה.

בצלאל סמוטריץ': אני רק אומר לך שזה לא הרבה זמן.

משה גפני: אני משבח את אנשי משרד התחבורה ואנשי משרד האוצר ואנשי משרד המשפטים.

בצלאל סמוטריץ': למה ראית פה זלזול בוועדה?

משה גפני: אני משבח אותם, הם עושים את עבודתם נאמנה.

משה גפני: אני אפילו משבח את השר הקודם...

משה גפני: הכול בסדר, אין בעניין הזה ויכוח.

משה גפני: השאלה האם אנחנו חלק מן התהליך הזה או שקודם אומרים: בואו נסלק את ועדת הכספים מן העניין.

משה גפני: עכשיו יש תהליך ארוך, אני מסכים עם מה שאתה אומר.

משה גפני: השאלה אם אנחנו צריכים להיות חלק מן העניין ולהיות שותפים לזה.

בצלאל סמוטריץ': למה לא? הוא מציג לך את זה עכשיו.

בצלאל סמוטריץ': מה אתה רוצה?

משה גפני: הוא לא היה בא אם היינו מאשרים ב-2017 את הכול כפי שהם ביקשו.

מיקי לוי: צ'ק פתוח.

בצלאל סמוטריץ': זה לא צ'ק פתוח.

מיקי לוי: יש נחלות פרטיות שעדיין לא הצלחתם להגיע עם הבעלים לסיכום או שלא התחלתם איתם משאים ומתנים?

עוזי לוין: כל מה שוועדת הכספים אישרה ב-2017 הושלם לחלוטין.

עוזי לוין: יש מקטע דרך שלא היה ב-2017, שהשר כץ החליט בזמנו להאריך את הנתיבים המהירים מפולג עד כביש 57, זה מקטע דרך צפוני שהתווסף מאוחר יותר לפרויקט נתיבים מהירים וכתוצאה מכך רק ב-2018 עדכנו את התכנון.

עוזי לוין: בסיום התכנון היום הגענו לשלב של הפקעות.

עוזי לוין: ב-2017 זה לא היה.

מיקי לוי: זה ברור לי לחלוטין.

מיקי לוי: אני חושש מחמש ההפקעות החדשות, על איזה מוקשים אנחנו נעלה.

מיקי לוי: אם אתם יכולים לכוון אותנו אנחנו נשמח, שלפחות בהצבעה נדע:

מיקי לוי: לקחנו אחריות על עצמנו מול האזרחים או מול גופים פרטיים או מול מושבים.

משה גפני: אולי תתחיל בכל מה שאישרנו ב-2017.

יניב שבו: יש 17 פרויקטים שאושרו בשנת 2017, ויש חמישה פרויקטים חדשים.

יניב שבו: אנחנו מתחילים על פי הסדר במה שהיה ב-2017.

יניב שבו: אנחנו מציגים לגבי כל פרויקט ופרויקט מה נעשה עד כה.

יניב שבו: החיבור בין כביש 20 לכביש 5 – בוצעו הפקעות, כפי שאמר חברי עוזי לוין, בוצעו גם עבודות של קידום זמינות, ובחלקן הגדול הן הושלמו.

יניב שבו: כביש 20, איילון דרום, מחלף השלום, מחלף לה גרדיה – הפקעות בוצעו.

יניב שבו: הפרויקט שם בביצוע.

יניב שבו: מי שנוסע היום באיילון יכול לראות שם את כל הסדרי התנועה ואת העבודות בעיצומן.

יניב שבו: כביש 2, במקטע בין מחלף שפיים למחלף פולג – יש - - -

משה גפני: מה אמרת על החיבור בין כביש 20 לכביש 5?

משה גפני: איפה זה עומד?

יניב שבו: שם ההפקעות כבר בוצעו ואנחנו עכשיו בעבודות קידום זמינות.

יניב שבו: עבודות קידום זמינות הן עבודות שבעצם אנחנו מסיטים את התשתיות הכבדות מאזור הכביש לאזור השוליים כדי שטרקטורים יוכלו לעבוד שם.

יניב שבו: כביש 2 – נגענו בזה, עכשיו אנחנו לקראת ביצוע עבודות קידום זמינות.

יניב שבו: גם שם ההפקעות כבר בוצעו.

יניב שבו: בחניון חנה וסע בשפיים ההפקעות בוצעו ואנחנו לקראת ביצוע עבודות קידום זמינות.

יניב שבו: זה פרויקט מאוד מאוד מורכב וארוך.

יניב שבו: כביש 2, במקטע בין מחלף פולג למחלף 57 – אגב, חבר הכנסת לוי, שאלת איפה זה נמצא:

יניב שבו: כביש 57 הוא כביש רוחבי מאזור נתניה לאזור כפר יונה.

יניב שבו: בעצם אנחנו מתחברים אליו מדרום.

יניב שבו: שם אנחנו נמצאים בסיום התכנון.

יניב שבו: הכוונה היא לתכנון הנדסי.

יניב שבו: שוב, התכנון הסטטוטורי כבר מזמן הושלם, יש תוכנית תקפה שמכוחה אנחנו יכולים לעבוד.

יניב שבו: במסגרת התכנון ההנדסי אנחנו כן מנסים עוד פעם, גם כמובן במה שקשור לתשתיות, במורכבות של הפרויקט עצמו, וגם למזער ככל הניתן את ההפקעות.

יניב שבו: זה אושר ביולי 2020 בוועדה המייעצת ואנחנו עכשיו יכולים להתקדם להליך ההפקעה.

יניב שבו: בכביש 541, רעננה – גם שם אנחנו נמצאים בשלבי סיום תכנון.

יניב שבו: הודעות ההפקעה כבר פורסמו ועכשיו אנחנו לקראת הליך תפיסת החזקה.

יניב שבו: בכביש 20 צפון במקטע השלישי – נדרש הליך של הפקעה.

יניב שבו: ובכביש 5 - - - זה לגבי פרויקט הנתיבים המהירים.

יניב שבו: כביש 200 עוקף רמלה – מי שביקר באזור הזה היה יכול לראות שהמקטע הראשון של הכביש נפתח לתנועה לא מזמן, לפני כחודשיים ומחצה.

יניב שבו: עכשיו אנחנו בשלב ב' של הכביש.

יניב שבו: מדובר פה בכביש חדש, חלק מכביש 200.

יניב שבו: זה כביש שמתחבר לציר 431, ציר מאוד מאוד מרכזי וראשי באזור, וכך אנחנו יוצרים חיבור לרווחת תושבי אזור רמלה, לוד ובאר יעקב, שיוכלו לעשות שימוש בכביש הזה.

יניב שבו: מדובר בכביש שמשפר את הנגישות לעיר, נותן תשתית תחבורתית כמענה לשכונות החדשות שמוקמות שם לאורך הציר.

יניב שבו: ברוב הפרויקטים שלנו – ואת זה רואים פה לגבי שבילי אופניים – אנחנו מכניסים אלמנט של תחבורה ירוקה, מתוך כוונה ליצור חלופות ראויות וטובות לרכב הפרטי כדי שאנשים יוכלו להשתמש גם באמצעים אחרים.

משה גפני: אתה יכול להרחיב בעניין הליך ההפקעה שצריך בכביש 20, בכביש 5?

משה גפני: הפקעה ממי?

משה גפני: בכביש 20 נדרש הליך הפקעה.

משה גפני: ממי?

משה גפני: זה משהו פרטי?

משה גפני: ציבורי?

משה גפני: מה אתם הולכים להפקיע?

יניב שבו: הרוב המכריע של הקרקעות שם - - -

משה גפני: תגיד ספציפית לגבי כביש 20 צפון, מקטע 3.

משה גפני: כתוב: "נדרש הליך הפקעה".

עוזי לוין: לאורך כביש 20 צפון יש בערך 70 חלקות, באזור שמחובר עם כביש 5, ששם אנחנו צריכים להפקיע, חלקו מפרטיים וחלקו מקק"ל ומרמ"י.

משה גפני: איפה אתם עומדים עם הפרטיים שם?

עוזי לוין: קודם כול, מדובר בתוך זכות דרך.

עוזי לוין: אלה קרקעות שעברו תהליך סטטוטורי ומדובר בזכות דרך קיימת, אחרי תהליך אישור סטטוטורי.

עוזי לוין: אנחנו בשלב ראשון, של אחרי האישור, נתחיל להתניע תהליך של משא ומתן מולם בכפוף להפקעה והכול.

ינון אזולאי: כמה פרטיים?

יניב שבו: לא מדובר על בתי מגורים ועל עסקים.

יניב שבו: מדובר בקרקעות חקלאיות או קרקעות שלא נעשה בהן שימוש במשך תקופה ארוכה.

יניב שבו: לתת עכשיו מספר מדויק?

ינון אזולאי: מעניין אותי כמה מתוכם פרטיים.

ינון אזולאי: אמרת שיש שם 70 חלקות.

משה גפני: מה זה משנה אם זה בניין או נכס פרטי של מישהו?

משה גפני: נכס פרטי של מישהו – זה החיים שלו.

יניב שבו: יש הבדל מבחינת עוצמת הפגיעה.

יניב שבו: קודם כול, תמיד אני מפצה אבל אני רואה הבדל מבחינת עוצמת הפגיעה אם מדובר בבית מגורים, כי אז למרות הפיצוי הכספי, אדוני יודע, יש לזה עדיין איזשהו ממד נוסף.

יניב שבו: לכן אני מדגיש את הנקודה הזאת.

ינון אזולאי: כמה מתוך 70 החלקות הן של פרטיים?

עוזי לוין: בערך שליש זה פרטיים.

ינון אזולאי: סיימתם איתם או שעדיין לא סיימתם?

משה גפני: לא התחילו.

משה גפני: והשני-שלישים האחרים, למי הם שייכים?

עוזי לוין: לרמ"י, לקק"ל, לגופים ציבוריים כאלה ואחרים.

ינון אזולאי: אדוני היושב-ראש, יש לי שאלה.

ינון אזולאי: כשאתה בא לאדם שצריך להפקיע ממנו, אם אתה אומר לו: "בוועדת הכספים כבר אושרה הפקעה, בוא נסתדר," המקח והממכר של האדם המחזיק הוא פחות טוב.

ינון אזולאי: אם אתה לא נותן להם את ההפקעה והם הולכים אז בעצם הוא יכול להסתנכרן איתם בצורה יותר הוגנת.

משה גפני: נכון, אני מסכים.

בצלאל סמוטריץ': אני חולק על זה.

בצלאל סמוטריץ': זה חסר משמעות.

בצלאל סמוטריץ': לדעתי אתם לא מבינים את התהליך.

בצלאל סמוטריץ': התהליך שאנחנו עושים פה עכשיו, בסוף ההפקעה עוברת ויש את החוק במדינת ישראל שקובע איך עושים הפקעה, איך משלמים פיצויים.

בצלאל סמוטריץ': אם הוועדה לא תיתן את האישור התהליכים האלה יתרחשו, הם רק יהיו קצת יותר מורכבים ובירוקרטיים, ייקחו קצת יותר זמן.

בצלאל סמוטריץ': אגב אם אתה שואל אותי, התוצאה תהיה - - -

ינון אזולאי: אם הוועדה לא תיתן אישור, זה יהיה בכל מקרה?

בצלאל סמוטריץ': בוודאי.

בצלאל סמוטריץ': הוועדה לא מסמיכה להפקעה.

בצלאל סמוטריץ': הוועדה גם לא מאשרת.

בצלאל סמוטריץ': צריך להבין, הוועדה לא מאשרת עכשיו הפקעה לצרכי ציבור.

יניב שבו: המטרה לפטור אותנו מזכות שימוע נוסף.

בצלאל סמוטריץ': הוועדה מקצרת את התהליך הפרוצדורלי של חברת נתיבי איילון.

ינון אזולאי: אתה עדיין נמצא באותו מקום.

בצלאל סמוטריץ': לא, התוצאה תהיה הפוכה.

בצלאל סמוטריץ': אם אני שר התחבורה והוועדה לא נותנת אישור, אני אומר: חבר'ה, נגמרו המשאים ומתנים, אנחנו מפקיעים לפי פקודת המקרקעין (רכישה לצרכי ציבור).

בצלאל סמוטריץ': תתפסו את החזקה, תשלחו אחר כך אנשים לריב בבתי המשפט על השומות.

בצלאל סמוטריץ': הרי אני לא צריך לפצות אף אחד כדי לתפוס את השטח.

בצלאל סמוטריץ': שר התחבורה מוסמך לחתום על הפקעה.

בצלאל סמוטריץ': יש ועדה מייעצת וכולי.

בצלאל סמוטריץ': ברגע שהשר חותם על ההפקעה הם נכנסים וסוללים את הכביש.

בצלאל סמוטריץ': ההוא ילך לבית המשפט מול השמאי הממשלתי ויריב על הפיצוי.

בצלאל סמוטריץ': אין משא ומתן בכלל.

בצלאל סמוטריץ': כל הרעיון הוא רצון להגיע למשא ומתן ולהסכמות ולהידברות.

בצלאל סמוטריץ': אני אומר לך עוד פעם, במשרד המשפטים יש על זה ביקורת קשה מאוד כי התוצאה היא חוסר שוויוניות.

בצלאל סמוטריץ': זאת אומרת, היום נתיבי איילון, נתיבי ישראל וכולי מפצים הרבה יותר ממה שרשות מקומית מפצה כאשר היא צריכה לעשות מדרכה והיא לא עושה משא ומתן בכלל.

בצלאל סמוטריץ': יש הרי בחוק פרוצדורה מאוד מאוד ברורה איך מפקיעים ואיך משלמים פיצויים.

בצלאל סמוטריץ': החברות האלה, כדי לא להגיע לעימותים, כדי לא להגיע לפינויים בחוק, כדי לא להגיע לחסימות עושות הכול בהסכמות.

בצלאל סמוטריץ': ליינון אזולאי יש נקיפות מצפון.

בצלאל סמוטריץ': ינון מרגיש שהוועדה כאן מאשרת הפקעה.

בצלאל סמוטריץ': הוועדה לא מאשרת שום הפקעה.

משה גפני: יש מעמד חוקי לוועדת הכספים.

משה גפני: ועדת הכספים יכולה לפטור אותם משימוע.

משה גפני: אם לא היה לנו מעמד חוקי - - -

בצלאל סמוטריץ': אני מסכים.

בצלאל סמוטריץ': רק הסברתי לינון מה מהות התהליך שעושים פה.

בצלאל סמוטריץ': ינון מרגיש שעכשיו הוא מאשר את ההפקעה.

משה גפני: בצלאל, אני לא נגד משרד התחבורה.

ינון אזולאי: אם אין אישור הפקעה אתה נמצא במצב טוב יותר מאשר - - -

בצלאל סמוטריץ': נהפוך הוא.

משה גפני: אני עושה חשבון של אותו אדם, שהדבר היחיד שיש לו בחיים הוא חלקת קרקע שנמצאת באזור ההוא, שבמקרה עכשיו רוצים להעביר שם דרך, שכולנו מעוניינים בזה, וצריך להפקיע ממנו.

משה גפני: אם אנחנו מאשרים את החלק שלנו אז ינון צודק בזה.

משה גפני: אתה בא אל אותו אדם ואומר לו: תשמע, או שאתה מסכם איתנו, אנחנו לא צריכים אפילו שימוע, ועדת הכספים דנה בזה ואישרה את ההפקעה.

משה גפני: היכולת שלך להתמודד איתנו – אני מדבר על פקידים טובים, אני לא מדבר על פקידים רעים, אני מדבר על אנשים טובים שעושים את עבודתם.

משה גפני: היעד שלכם באמת הוא לסלול את הכביש הזה כדי שהוא ימנע תאונות דרכים ויעשה דברים שהם חיוניים לכל עם ישראל, אין על זה ויכוח, לא זה הנושא.

משה גפני: השאלה אם אנחנו מנצלים את הכוח שיש לנו כדי לתת לכם יותר כוח מול אותו אדם פרטי.

משה גפני: אני לא מדבר על רמ"י, הם יסתדרו.

ינון אזולאי: להיפך, תיקח להם עוד.

משה גפני: רמ"י זה חלק מן המערכת, אתם עומדים איתם במשא ומתן ואל מה שאתם מגיעים זה בסדר, אנחנו סומכים את ידינו בלי לדעת מראש.

משה גפני: אני מדבר על אותו אדם מבוגר שכל מה שיש לו בחיים הוא נכס שקנה בצעירותו והוא רוצה כשהילדים שלו יגדלו למכור את הנכס הזה ולקבל כסף כדי לעזור להם, ופתאום נפלו עליו עם ועדת הכספים ואמרו: כבר אישרו את זה, כבר אין שימוע, או שתסכים לסכום שאנחנו מציעים לך או שנלך בכוח.

משה גפני: מזה אני חושש.

משה גפני: אמרתי מראש שאתם אנשים טובים.

עוזי לוין: אם אפשר להזכיר לכולם, הכול קורה גם בתהליך התכנון.

עוזי לוין: בתהליך התכנון הוא יכול להתנגד, והיה ולא קיבלו את דעתו ובכל זאת ייעדו את הקרקע לדרך מגיע לו פיצוי לפי סעיף 197 לחוק.

משה גפני: אז למה אתם באים אלינו?

משה גפני: אז תסתדרו לבד.

שירן יעקב: אנחנו סבורים פשוט שלא צריך שימוע נוסף.

שירן יעקב: אני עורכת דין מן המחלקה המשפטית של משרד התחבורה.

שירן יעקב: אם ועדת הכספים לא תאשר את מתן ההרשאה לנתיבי איילון זה פשוט יאלץ אותנו לעשות בוועדה המייעצת שימועים לכל אותם בעלי עניין.

משה גפני: אני יודע.

משה גפני: זה החוק.

שירן יעקב: כפי שאמרו כאן לפניי, כבר בשלב הסטטוטורי ניתנה לאותם גורמים זכות השימוע, הציבור נשמע.

שירן יעקב: בסופו של דבר נקבעה תוכנית מאושרת שלפיה אנחנו פועלים.

שירן יעקב: אנחנו לא נפקיע, גם לגבי פרויקטים שהתוכנית עדיין לא אושרה, הפרויקטים הספורים, אנחנו כמובן מצהירים בזאת שאנחנו לא נפקיע לפני שהתוכנית תאושר.

שירן יעקב: זה פשוט עוד שלב שיעכב את כל הפרויקט.

שירן יעקב: אנחנו מזכירים שיש כאן פרויקטים חשובים מאוד.

שירן יעקב: יש כאן פרויקטים של הפרדות מפלסיות, של בטיחות, שיש היום ילדים שמסתובבים על המסילות האלה.

שירן יעקב: אנחנו רוצים ליצור להם הפרדה מפלסית, גשר של הולכי רגל, שהם לא יסתכנו.

שירן יעקב: למשל יש כאן פרויקטים שמשפרים את התחבורה הציבורית.

שירן יעקב: אלה פרויקטים שהם לטובת הציבור כולו.

שירן יעקב: כמובן שהאזרחים שאנחנו מפקיעים מהם, שהגורמים שאנחנו מפקיעים מהם מקבלים פיצוי לפי שוויו.

שירן יעקב: אנחנו לא מקפחים אף אחד.

שירן יעקב: חשוב להגיד את זה.

מיקי לוי: גברתי, אלה חמשת הפרויקטים האחרונים?

שירן יעקב: לא.

שירן יעקב: יש 17 פרויקטים קודמים ויש עוד חמישה פרויקטים נוספים.

משה גפני: הסברת יפה, הכול בסדר, אנחנו יודעים את זה.

משה גפני: הרי צריך את השימועים האלה כדי שכאשר מדברים עם אותם אנשים, הרי זה משא ומתן.

שירן יעקב: המשא ומתן ממילא מתקיים.

משה גפני: המשא ומתן לא הסתיים מכיוון שאם המשא ומתן היה מסתיים לא היית כאן.

שירן יעקב: המשא ומתן ממילא מתקיים.

מיקי לוי: על ה-17 כבר הצבענו.

מיקי לוי: מטריד אותי החמישה החדשים, והשניים בחוסר תכנון.

משה גפני: אני רוצה אחרי זה את הכול יחד.

משה גפני: נראה, אולי נדחה את זה קצת.

משה גפני: תגידו לנו לגבי החמישה החדשים.

משה גפני: איך אישרנו דבר כזה בלי אישור סטטוטורי?

שני ארזי: כנראה זה לא הוצג לוועדה.

משה גפני: מה, עבדתם עלינו?

משה גפני: איך זה היה?

משה גפני: אם עבדתם עלינו זה בסדר, אבל אני רוצה לדעת אם זה נכון.

יניב שבו: נשמע בדיון כאילו יש פה איזו קונסטרוקציה משפטית חדשה.

יניב שבו: יש מסלול סדור מאוד מבחינה חוקית של הליכי הפקעה.

משה גפני: אנחנו אישרנו שני פרויקטים שאין להם אישור?

יניב שבו: אני לא מפקיע כלום בלי תוכנית סטטוטורית מאושרת.

יניב שבו: אני פשוט מציג את זה לוועדה.

משה גפני: אנחנו חוזרים על אותו ויכוח.

יניב שבו: אין פה ויכוח.

יניב שבו: יש פה תהליך.

יניב שבו: אני מסביר את התהליך.

ינון אזולאי: את השניים האלה אתה יכול עכשיו להחריג ולא לאשר.

משה גפני: בוודאי, מה השאלה.

יניב שבו: אמרתי מראש, מאחר ואנחנו לא מבצעים שום אקט של הפקעה לפני תוכנית סטטוטורית מאושרת, ושם יש בכל מקרה הליך שימוע, נותנים לאדם את יומו, מפקידים את התוכנית.

משה גפני: למה צריך אותנו?

משה גפני: בסדר, אז אתם אנשים טובים והגונים.

יניב שבו: כי ביום שההליך הסטטוטורי יסתיים אני יכול להתקדם, זאת הסיבה.

יניב שבו: אלה הפרויקטים החדשים: מדובר בפרויקטים בעלי משמעות ציבורית, מדובר בצורך ציבורי לפי התוכנית הסטטוטורית לטובת הדרך.

יניב שבו: פה מדובר על פרויקט של נתיבי תחבורה ציבורית.

יניב שבו: כולם יודעים שזה אזור עמוס מאוד מבחינה תחבורתית ואנחנו רוצים ליצור נתיבי תחבורה ציבורית ראויים.

יניב שבו: מדובר על הקו החום שיחבר בין אזור ראשון לציון, רמלה, לוד, באר יעקב.

יניב שבו: מדובר בשתי תוכניות ברמה הארצית – תתל/72/א ותתל/72/ב – אלה התוכניות הסטטוטוריות שמכולן אנחנו פועלים.

יניב שבו: הפרויקט הזה מחולק לשני מקטעים: מקטע מערבי ומקטע מזרחי.

יניב שבו: מבחינת התכנון ההנדסי אנחנו בשלב התכנון המוקדם.

יניב שבו: מונה כבר צוות הפקעות שהחל את עבודתו מבחינת המיפוי של הצרכים.

יניב שבו: כפי שאמרתי גם קודם, במסגרת הליך התכנון ההנדסי אנחנו כן רגישים לנושא הזה ומנסים למזער ככל הניתן את ההפקעות.

יניב שבו: זה הפרויקט החדש הראשון, הקו החום.

יניב שבו: הפרויקט השני הוא גשר הרלינג בבני ברק.

יניב שבו: מדובר על הקמת גשר מעל מסילות הרכבת, דבר שיבטיח גם הנגשה הרבה יותר טובה, בלי צורך לעבור את מסילות הרכבת.

יניב שבו: כולם מכירים את הסיכון שהדבר הזה יוצר.

ינון אזולאי: איפה הוא עובר בבני ברק?

יניב שבו: זה באזור הצפוני.

טל גרנית: זה ישחרר את השכונה החדשה.

יניב שבו: יש 2,100 יחידות דיור מתוכננות באזור ויש 1.5 מיליון מטר מרובע שמתוכנן שם לשטחי מסחר ותעסוקה.

משה גפני: בצלאל סמוטריץ', היית בבני ברק בהיותך שר, היה לך ביקור מרשים, הייתי איתך.

בצלאל סמוטריץ': פעם אחת הייתי איתך.

בצלאל סמוטריץ': הייתי שם יותר מפעם אחת.

משה גפני: לא התבצע שם מה שסוכם.

בצלאל סמוטריץ': אני לא מאמין.

בצלאל סמוטריץ': אז תדבר איתי.

משה גפני: אתה יהודי מאמין.

משה גפני: מה זה "לא מאמין"?

בצלאל סמוטריץ': אני לא מכיר.

בצלאל סמוטריץ': נפתחו יציאות נוספות.

משה גפני: זה לא התבצע.

משה גפני: לא משנה.

בצלאל סמוטריץ': בכביש 4 היה בביצוע תכנון של העתקת קו מתח גבוה.

משה גפני: זה לא התבצע.

משה גפני: סמוטריץ' היה שם בביקור כשר התחבורה, הוא עשה ביקור מרשים.

בצלאל סמוטריץ': תגיד לי מה לא התבצע.

מיקי לוי: בא לי להצביע נגד.

מיקי לוי: אתם ארבע שנים וחצי מבטיחים לי לעשות מעלית לאימהות עם עגלות.

מיקי לוי: זה לא הציבור שלי, רק פנו אליי, והוא יודע כמה נלחמתי.

משה גפני: כל ציבור הוא שלך.

משה גפני: אין ציבור שהוא לא שלך.

מיקי לוי: סליחה, אני מתנצל, אני חוזר בי.

מיקי לוי: גייסתי את חבר הכנסת גפני.

מיקי לוי: המעלית עוד לא קיימת וחלפו כבר ארבע שנים וחצי.

בצלאל סמוטריץ': תדבר איתי על זה אחר כך, על מה שאני מכיר.

בצלאל סמוטריץ': אני לא שם כבר שלושה חודשים.

מיקי לוי: ארבע שנים וחצי מחכות אימהות עם עגלות, עולות את כל המעלה הזה, הולכות ברגל.

מיקי לוי: איזה בושה.

מיקי לוי: וכמה כסף זה עולה?

מיקי לוי: 4.5 מיליון שקלים.

משה גפני: כן, נו, זה סתם.

תמר זנדברג: כאימא לתינוק שהולכת עם עגלה, אני מוחה שהוא אומר שזה לא הציבור שלו.

תמר זנדברג: כל הציבור מסתובב עם עגלות תינוקות.

משה גפני: הוא חזר בו.

מיקי לוי: מודה ועוזב ירוחם.

בצלאל סמוטריץ': תמר, בציבור שלך הולכים עם עגלה אחת.

בצלאל סמוטריץ': בציבור שלו הולכים עם שתיים, ולפעמים עם שלוש.

בצלאל סמוטריץ': זה יותר מורכב.

משה גפני: בצלאל, אני מודיע לך, אני בדקתי באופן שטחי: הציבור שיש לו הכי הרבה ילדים זה הציבור שלכם.

משה גפני: הם עברו אותנו.

תמר זנדברג: אתם בירידה, וגם הערבים בירידה.

משה גפני: אנחנו לא בירידה.

משה גפני: הם בעלייה.

בצלאל סמוטריץ': ברוך ה'.

משה גפני: מי שבירידה זה הציבור הערבי.

משה גפני: אנחנו פעם היינו הכי הרבה.

משה גפני: הערבים יותר.

משה גפני: הציבור של בצלאל היו אי-שם באמצע.

משה גפני: הם היום הציבור שיש לו את הכי הרבה ילדים, בלי עין הרע, אני מברך אתכם.

משה גפני: הערבים בירידה מבחינת מספר הילדים.

בצלאל סמוטריץ': ברוך ה'.

תמר זנדברג: לדעתי גם הציבור החרדי נמצא בירידה.

מיקי לוי: אני לא יודע, אבל מעלית בבני ברק נמצאת באחריותכם?

טל גרנית: אני מנסה לברר.

משה גפני: נדבר על זה עוד מכיוון שאני אבקש מכם שתבואו פעם נוספת.

משה גפני: אני מבקש לדעת: האם לגבי הפרויקטים החדשים יש אישורים על הכול?

משה גפני: לא שאנחנו נקום פתאום בעוד שנה ונגיד: רגע, עוד אין תוכנית מאושרת.

משה גפני: אני רוצה לדעת, תגידו לפרוטוקול האם יש אישורים.

יניב שבו: אדוני, בכל חמשת הפרויקטים החדשים שמוצגים כאן אנחנו אחרי תכנון סטטוטורי מאושר ונמצאים בשלב של התכנון ההנדסי בהתאם לתוכנית הסטטוטורית המאושרת.

משה גפני: יש אישור?

משה גפני: בניגוד לשניים הקודמים.

משה גפני: שני ארזי, האם אנחנו יכולים לאשר את שני הפרויקטים שאין להם אישור סטטוטורי?

שני ארזי: כפי שאנחנו מפרשים את הפקודה, אנחנו לא יכולים לאשר אותם.

שני ארזי: הפקודה מאפשרת את ההרשאה בפטור משימוע לחברה הלאומית לדרכים, לרכבת ישראל או לגוף אחר שאישרה ועדת הכספים לגבי קרקע שחלה עליה תוכנית כמשמעותה בחוק התכנון והבנייה ושהתקבלה החלטה על אישורה.

משה גפני: רבותי, אני מציע שנאשר את הפרויקטים שכבר אישרנו, להוציא את השניים שאי אפשר לאשר, לדחות אותם בינתיים, ולגבי החמישה החדשים נעשה ישיבה נוספת, אני רוצה לבדוק כמה דברים, ואנחנו נביא את זה לאישור.

ינון אזולאי: ושיחזרו אלינו עם תשובות לגבי מה שמיקי לוי אמר.

משה גפני: גם לבדוק למשל את הדבר הזה ולבדוק עוד כמה דברים.

ינון אזולאי: יכול להיות שהם יספיקו לבנות עד אז את המעלית.

בצלאל סמוטריץ': לדעתי זה נת"ע.

משה גפני: תבדקו את המעלית ותבדקו גם את היציאות שם, מה ששר התחבורה הקודם אישר.

משה גפני: אני מציע שאת מה שאישרנו נאשר שוב, להוציא את שני הפרויקטים שאין לגביהם אישור, ואת החמישה החדשים נדחה לעוד ישיבה.

משה גפני: נבדוק בינתיים כל אחד, אנחנו גם נבדוק את המעלית.

משה גפני: יש דברים שנבדוק שלא קשורים במישרין לפרויקט עצמו אבל קשורים למשרד התחבורה, על כל המשתמע מכך, עם היציאות ששר התחבורה הקודם אישר.

בצלאל סמוטריץ': אני בכל זאת רוצה להגיד כמה משפטים לפרוטוקול.

משה גפני: אבל רק תלך איתי בגלל שאני מתכוון לטובת העניין.

בצלאל סמוטריץ': אני אלך איתך.

בצלאל סמוטריץ': פעם אחת אני הולך נגדך?

בצלאל סמוטריץ': אני רוצה שאתה תתחיל ללכת איתי, תצביע על ועדת חקירה לניגודי עניינים, תצביע על פסקת ההתגברות.

בצלאל סמוטריץ': אני תמיד הולך איתך.

משה גפני: בסקרים כבר הגעתם ל-19.

משה גפני: מה הוא הסיפור הזה?

בצלאל סמוטריץ': ברוך ה', תמשיכו לעשות לנו עבודה טובה ואנחנו נמשיך לגדול.

משה גפני: אבל אנחנו לא יורדים.

משה גפני: אתה לא לוקח מאיתנו.

ינון אזולאי: אין לנו בעיה, זה לא על חשבוננו.

בצלאל סמוטריץ': אמרתי לך שאני לא רוצה לקחת ממך.

משה גפני: לא משנה מה שאתה רוצה או לא רוצה.

משה גפני: אתה לוקח ממישהו אחר.

בצלאל סמוטריץ': הבעיה שלך, גפני, שיש לך משהו שאני לא יודע להתמודד איתו: "ועשית ככל אשר יראוך" זה דבר שאני לא יכול לצאת נגדו.

בצלאל סמוטריץ': אני לא יכול לקרוא לציבור החרדי לא להצביע כמו שהרבנים אמרו לו.

בצלאל סמוטריץ': אני רוצה בכל זאת במשך חצי דקה לומר לפרוטוקול.

משה גפני: היית גם שר תחבורה טוב.

בצלאל סמוטריץ': אני חושב שאנחנו לא עד הסוף מבינים – ואולי היועצת המשפטית תתקן אותי או תסכים איתי – את התהליך שאנחנו עושים כאן עכשיו.

בצלאל סמוטריץ': הרי באמת באמת באמת זה דיון חצי מגוחך.

בצלאל סמוטריץ': אם הוועדה באמת רוצה להיכנס בנעלי החברה ולשקול האם יש הצדקה להפקעה או לא, על כל אחד מן הפרויקטים האלה אפשר לעשות דיון של שלוש שעות, לבדוק חלופות שנבדקו, יתרונות וחסרונות של כל חלופה ולמה החלטנו דווקא ללכת על זה.

בצלאל סמוטריץ': זאת ממש לא כוונת המחוקק וזה לא תפקידה של ועדת הכספים לבדוק כל פרויקט לגופו.

בצלאל סמוטריץ': הרעיון הוא פשוט מאוד: יש פרוצדורה כללית במדינת ישראל להפקעה לצרכי ציבור, שכוללת תהליכים בירוקרטיים מסוימים.

בצלאל סמוטריץ': בא המחוקק ואמר: אני מכיר בחשיבותם של פרויקטים של תחבורה, של כבישים.

בצלאל סמוטריץ': אני מוסיף שעוד מאז שתוקן סעיף 22(2)(ב) לפקודה אנחנו במשבר תחבורה עוד הרבה יותר גדול והחשיבות הרבה יותר גדולה.

בצלאל סמוטריץ': בא המחוקק ואמר: אני מאפשר בפרויקטים של תחבורה הפקעות בהליך פרוצדורלי פשוט יותר.

בצלאל סמוטריץ': תמיד כשאתה הולך להליך פרוצדורלי פשוט יותר אתה עלול להעצים את הפגיעה, למרות שאני אומר לכם שבמבחן התוצאה זה רחוק מן המצב, כי המשא ומתן מתקיים ממילא.

בצלאל סמוטריץ': השימוע הפורמלי הוא פיקציה, אפשר לעשות אותו, אנשים יעבירו שימוע בכתב, לא חייבים בכלל בעל פה, זה פרוצדורלי לחלוטין.

בצלאל סמוטריץ': אם החברה תבוא לא בנפש חפצה אז השימוע לא יעזור כלום, ואם החברה באה בנפש חפצה – והיא באה בנפש חפצה כי בסוף זה לא כסף שלה, זה כסף של המדינה, היא חברה מתוקצבת – אז ממילא, עם שימוע או בלי שימוע, מגיעים בסוף לתוצאות טובות.

בצלאל סמוטריץ': הדבר היחיד שהשימוע הזה עושה הוא עוד הליך בירוקרטי שמעכב את הפרויקטים.

בצלאל סמוטריץ': בא המחוקק ואמר: אני מכיר בחשיבות של פרויקטים של תחבורה ולכן אני מאפשר לשר, באישור ועדת הכספים, לתת פטור, סוג של פטור גורף לחברה בפרויקטים מסוימים, תרוצו לדרך כי הפרויקט חשוב ואני מקצר לכם את הפרוצדורה.

בצלאל סמוטריץ': זה כל התהליך.

בצלאל סמוטריץ': זה לא פוגע במהות, זה לא מחליש את האנשים.

בצלאל סמוטריץ': אמרתי: אם החברה תבוא לא בנפש חפצה אלא תלך עם "ייקוב הדין את ההר", תעמיס עליה, הפרויקט יתעכב עוד חודשיים, לא קרה שום דבר, אנשים רק ייפגעו.

בצלאל סמוטריץ': אבל היא באה בנפש חפצה.

בצלאל סמוטריץ': היא חברה מתוקצבת, אין לה מה להפסיד, ואם הפיצוי יעלה לה עוד מיליון שקל – זה לא היא משלמת בסוף, היא לא חברה עסקית, אז משרד האוצר יתקצב את הפרויקט הזה.

בצלאל סמוטריץ': דרך אגב, משרד האוצר לא מעורב במשא ומתן ובפיצויים, אין פה ניגוד עניינים.

בצלאל סמוטריץ': זה לא שהאוצר עושה.

בצלאל סמוטריץ': את המשא ומתן עושה החברה.

בצלאל סמוטריץ': יש לה אינטרס להגיע להסכמות כי היא רוצה שהפרויקט ילך מהר והיא לא רוצה משפטים.

בצלאל סמוטריץ': עזוב, שימוע או לא שימוע, בן אדם שירצה לתקוע את הפרויקט ילך לבית משפט, שם זה יכול להיתקע חמש שנים גם בלי השימוע.

בצלאל סמוטריץ': השימוע לא מעלה ולא מוריד כלום.

בצלאל סמוטריץ': הוא הליך פרוצדורלי שבשוטף, כשהמדינה עשתה את האיזון בין הצורך הציבורי לזכות הפרט היא אמרה: אני מוסיפה עוד הליך פרוצדורלי שנותן איזו זכות טיעון.

בצלאל סמוטריץ': הוא קיים ממילא במהות, לא רק בהליכי התכנון, גם במשא ומתן מולם.

בצלאל סמוטריץ': המחוקק אמר: יש צורך תחבורתי חשוב, אני מוכן טיפה לשנות את האיזונים ולפשט את הפרוצדורה.

בצלאל סמוטריץ': זה כל מה שהוועדה עושה.

בצלאל סמוטריץ': אדוני היושב-ראש, אם אתה משתמש בזה, וזה לגיטימי לחלוטין, אני מכיר את עבודת הכנסת, אומר: יש לי חשבונות אחרים מול משרד התחבורה – אגב, אם אתה מוכן לעבוד איתי פעם אחת אז בוא לא נאשר להם את זה והתנאי יהיה שאני אחזור להיות שר התחבורה ... הייתי שר טוב.

בצלאל סמוטריץ': לא נאשר שום דבר שמשרד התחבורה מביא לוועדה, כולל תקציב וכל דבר אחר, כל עוד אני לא אחזור להיות שר התחבורה ... אז, תאמין לי, תהיה לך מעלית ויהיו לך יציאות.

בצלאל סמוטריץ': אבל לגופו של עניין, אני מאמין שאין לנו שום מניעה לאשר.

משה גפני: בצלאל, חשבתי שהיית שר תחבורה טוב, היום גיליתי איפה היה החיסרון שלך.

בצלאל סמוטריץ': היו הרבה חסרונות.

משה גפני: לא, היה בסדר, היית שר תחבורה טוב.

מיקי לוי: הוא הזדהה עם התפקיד, אני עד.

משה גפני: היום גיליתי את הבעיה.

משה גפני: אני יושב פה שנים רבות.

משה גפני: עשינו ועדת משנה לנושא הפקעות.

משה גפני: נושא ההפקעות יצר אצלנו פחד.

משה גפני: עשינו את החשבון, בעיקר לא מול הרשויות, לא מול המינהל, לא מול רמ"י.

משה גפני: אנשים בכו.

משה גפני: כשמגיע אלינו נושא ההפקעות אנחנו חוששים.

משה גפני: נכון שאנחנו מעורבים בעניין הזה בקטע לא גדול, אבל בקטע הזה המחוקק אמר לנו: תשגיחו על זה, ואנחנו משגיחים על זה.

משה גפני: נכון שיש עוד דברים שלא נוגעים לעניין עצמו, כמו המעלית – זה דבר שלא נוגע אל מה שהם מבקשים.

משה גפני: אנחנו רוצים תשובות.

משה גפני: אתם עושים דברים, ודברים קשים ולא פשוטים, ואנחנו עוזרים לכם ומאשרים את זה.

משה גפני: תהיו גם איתנו בדברים הציבוריים, תהיו נורמליים.

משה גפני: אבל בעיקר צריך שתהיה רגישות לוועדת הכספים בנושא ההפקעות, שתהיה רגישות.

משה גפני: אנחנו אישרנו, ואני מתפלא עליי ועל החברים שהיו אז איך אישרנו את זה כאשר לשני פרויקטים לא הייתה תוכנית.

יניב שבו: אני חוזר על הדברים: אין שום פגם משפטי לאשר כי ממילא לא יעשו הפקעות כל עוד אין תוכנית מאושרת.

משה גפני: אני מבקש שלישיבה הבאה תביאו אישור.

משה גפני: אנחנו נאשר את כל הפרויקטים שאושרו כבר.

יניב שבו: בכביש 5504 – אנחנו רוצים לקדם את הביצוע.

משה גפני: בסדר, אז תאשרו את התוכנית.

יניב שבו: זה והפרויקטים החדשים.

יניב שבו: זה כביש שמחבר בין - - -

משה גפני: לגבי הפרויקטים החדשים, אמרתי: אעשה ישיבה מהר.

משה גפני: אני רוצה לבדוק כמה דברים.

משה גפני: מותר לי?

יניב שבו: אדוני, זה פרויקט ממש חשוב לתושבי האזור.

יניב שבו: יש לי פה מפה מפורטת.

יניב שבו: זה 54 חלקות.

יניב שבו: יש לי פה את המיפוי: מדינת ישראל, עיריית כפר סבא, קק"ל, רשות הפיתוח.

יניב שבו: אין פה גופים פרטיים אבל זה סופר-חשוב לתושבי האזור.

משה גפני: אבל אני לא יכול לעשות את זה, אני לא יכול לאשר פרויקט אחד ואילו את הארבעה האחרים לא.

משה גפני: אנחנו נאשר את זה.

משה גפני: אני מבקש שתיתנו לנו תקופה קצרה לבדוק.

משה גפני: אנחנו רוצים לראות כמה דברים.

משה גפני: אנחנו נביא את זה לאישור.

משה גפני: אם תספיקו להביא גם את שני הפרויקטים האחרים עם אישור אנחנו נאשר גם את השניים האלה.

יניב שבו: למה אני מדבר על זה?

משה גפני: אבל בשביל מה אתה מנהל איתי עכשיו דיון?

יניב שבו: אני פשוט מסביר לאדוני את התהליך, אבל בסדר.

יניב שבו: רק במידה והולכים למתווה הזה, שאנחנו חוזרים אליכם עם הפרויקטים החדשים - - -

משה גפני: נשמע את נציג משרד האוצר.

משה גפני: אריאל הבר, בבקשה.

משה גפני: איפה מורגנשטרן?

אריאל הבר: שלום.

אריאל הבר: אני החלפתי את אלי מורגנשטרן לפני שנה בערך.

אריאל הבר: אני רפרנט תחבורה במקום אלי, אלי עזב את התפקיד.

אריאל הבר: אלי מורגנשטרן אחראי על משרד החקלאות והמים.

משה גפני: בבקשה, בכבוד.

משה גפני: עם אלי מורגנשטרן היה פה דיון ב-2017.

בצלאל סמוטריץ': זה לא נכון שאלי מורגנשטרן לא מעורב.

בצלאל סמוטריץ': על כל נושא התעופה הוא עדיין אחראי.

אריאל הבר: נכון.

אריאל הבר: אני רק רוצה להצטרף לחברת נתיבי איילון, אל מה שהוצג כבר.

אריאל הבר: אנחנו חושבים שכדי לקדם פרויקטים לטובת כלל הציבור, הדיון צריך להתקיים בוועדות התכנון ולא בוועדות ערר למיניהן, שרק מאריכות את משך האישורים.

משה גפני: מה אמרת?

משה גפני: לא הבנתי?

אריאל הבר: אני מצטרף אל מה שיניב שבו מחברת נתיבי איילון הציג.

אריאל הבר: אנחנו חושבים שהדיון על הערעורים ועל ההפקעות צריכים להתנהל בוועדות התכנון.

אריאל הבר: ברגע שפרויקט מאושר צריך לאפשר לחברה להתקדם איתו כמה שיותר מהר לטובת כלל הציבור.

משה גפני: טוב.

משה גפני: החוק אומר שאתם צריכים אישור של ועדת הכספים כדי למנוע שימועים וכל מה שנלווה, מה שהגברת מהייעוץ המשפטי אמרה, וזה נכון.

משה גפני: אנחנו לא דוחים את העניין הזה.

משה גפני: אני מבקש, יש כמה דברים שאני רוצה לבדוק.

משה גפני: כפי שאמרה היועצת המשפטית שלנו, אנחנו לא מסכימים, אפילו שמשרד התחבורה לא יפקיע כל עוד לא יהיה אישור, אבל אנחנו רוצים שיהיה אישור קודם.

משה גפני: אני מתפלא למה לא עשינו את זה בשנת 2017.

משה גפני: אנחנו עושים את זה עכשיו.

משה גפני: אנחנו מבקשים לסיים את העניין הזה מהר, זה תהליך שנמשך כבר כמה שנים.

משה גפני: את חמשת הפרויקטים החדשים אנחנו נביא בימים הקרובים, תוך זמן קצר, נביא אותם לאישור, ואנחנו מבקשים שתנסו להגיע לפתרון לגבי אלה שאין להם עדיין אישורים.

משה גפני: יש עוד כמה דברים שנרצה לבדוק, למשל עניין המעלית או דברים מן הסוג הזה.

טל גרנית: חשוב לנו שבמידה והולכים על המתווה שלגבי חמשת הפרויקטים אנחנו נחזור אליכם ונציג אותם, שהדיון יתקיים במהרה יחסית.

משה גפני: יש עוד כמה דברים שאתם צריכים לעשות במהרה.

משה גפני: מי בעד אישור 15 הפרויקטים שאישרנו ב-2017, להאריך את האישור?

משה גפני: מי נגד?

משה גפני: מי נמנע?

משה גפני: בעד – 4

משה גפני: נמנעים – אין

משה גפני: הפרויקטים הללו אושרו בלי הגבלת זמן.

משה גפני: את שני הפרויקטים שאין להם תוכנית סטטוטורית מאושרת אנחנו לא מאשרים עכשיו.

משה גפני: לגבי חמישה הפרויקטים החדשים אנחנו בודקים שוב ונצטרך להביא את זה לכאן לאישור.

משה גפני: יכול להיות ששם כן תהיה הגבלת זמן מכיוון ששם זה פרויקטים חדשים, אלא אם כן יסבירו לנו על מה מדובר.

משה גפני: 15 הפרויקטים האחרים להערכתי נמצאים כבר בתהליך ולכן הגבלת זמן לא תועיל.

יניב שבו: אפשר לתת ביטוי בהחלטה לכך שזה יהיה בהקדם?

מיקי לוי: בהקדם – זה תלוי בכם.

מיקי לוי: אתם יכולים להתחיל במשאים ומתנים טרם האישור?

מיקי לוי: יש לי הצעה אישית.

מיקי לוי: אם אתה אומר לוועדה: בחמישה הפרויקטים האלה עם 90% גמרתי כבר את הפיצוי ואני בהסדרים איתם, אתה נותן לנו כשליחי ציבור להרגיש הרבה יותר בנוח להצטרף אליך.

מיקי לוי: אני נותן לך עצה בחינם.

מיקי לוי: אם תחזור לכאן ותגיד: עשיתי, זה כבר מאחורי – יהיה לנו קל יותר לקבל החלטה.

יניב שבו: אנחנו בהחלט מנסים.

משה גפני: תודה רבה.

משה גפני: אני מודה לכם.

משה גפני: הישיבה נעולה.